Daar is niks wat kwaaddoeners meer afskrik | Netwerk24
Daar is niks wat kwaaddoeners meer afskrik
Deur Elias Olivier, Oudtshoorn 13 Junie 2019 00:00
Die debat oor plaasmoorde is die laaste weke en maande reeds ad nau­seam in die media en publiek bespreek en alles draai rondom wat gedoen kan of moet word om die probleem van veiligheid vir boer en werker te hanteer.
Dit is kommando's, nagwagte, honde, radio's, samesprekings met een en ander . . . en die misdade neem hand oor hand toe!
Waar lê die probleem en wat is die oplossing, of in elk geval die bekamping van die misdaad? Daar is geen afskrikmiddel vir die voornemende kwaaddoener nie .
Word hy gevang, gaan hy "heerlik" tronk toe waar hy vir donkiejare "veilig" is, medies versorg word (met ons belastinggeld), TV kyk en selfs nog vir 'n graad ook kan studeer! Dit is om van trane te stort.
Bring terug die doodstraf vir hierdie misdaad, asook lyfstraf om weer dissipline in skole te herstel.
Ons moet almal daarop aandring dat 'n nasionale referendum oor hierdie sake gehou moet word. Ek is oortuig dat die herinstelling van die doodstraf deur tot soveel as 80% aanvaar sal word . . . Gee dit 'n kans, ons is mos so 'n demokratiese land.
Het u al die gesig van 'n gevangene gesien wanneer die regter die vreesaanjaende swart mus op sy kop sit wanneer hy die doodstraf uitspreek?